КIуэкIуэ Юрий яхуэзащ дунейпсо зэхыхьэшхуэм кIуэнухэм
КъБР-м и Iэтащхьэ КIуэкIуэ Юрий яIущIащ ЩIалэгъуалэмрэ студентхэмрэ я XIX дунейпсо фестивалым, Сочэ къалэм щекIуэкIынум, Къэбэрдей-Балъкъэрым и лIыкIуэу хэтынухэм.
И псалъэм и пэублэу, КIуэкIуэ Юрий жиIащ дунейпсо зэхыхьэм и мурад нэхъыщхьэхэм лъэпкъ, щэнхабзэ зэхущытыкIэхэм зегъэужьынымрэ щIалэгъуалэр я зэфIэкIкIэ зэгъэхъуэжэнымрэ зэращыщыр. Къызэхуэсахэм абы ягу къигъэкIыжащ мы Iуэхур ди къэралым зэрыщекIуэкIыну щIыкIэм фестивалыр къызэзыгъэпэщ комитетыр 2016 гъэм и накъыгъэм арэзы техъуауэ зэрыщытар.
— Мыпхуэдэ зэхыхьэшхуэр иригъэкIуэкIыну ди къэралым иджы ещанэрэ къылъос. Урысейм дежкIэ абы и мыхьэнэр нэхъ ин ещI фестивалыр къызэрежьэрэ мы гъэм илъэс 70 зэрырикъур зэрагъэлъэпIэнум. КъищынэмыщIауэ, илъэс 60-кIэ узэIэбэкIыжмэ, ди къэралым япэу къызэригъэпэщауэ щытащ а щIалэгъуалэ зэхыхьэшхуэр, — жиIащ КъБР-м и Iэтащхьэм.
КIуэкIуэм къыхигъэщащ мы гъэм екIуэкIыну фестивалым къэрали 150-м щыщ щIалэгъуалэ мин 20-м щIигъу къызэрызэщIиубыдэнур икIи Урысейм иIэ зэфIэкIымкIэ, щэнхабзэ куумкIэ, и хьэщIагъэмкIэ а Iуэхур ехъулIэныгъэ иIэу зэрыригъэкIуэкIынур, дуней псом щапхъэ зэрыригъэлъагъунур и фIэщ зэрыхъур дыщIигъуащ.
— УФ-м и Президент Пу- тин Владимир жиIащ ЩIалэгъуалэмрэ студентхэмрэ я XIX дунейпсо фестивалым Урысейм сыт и лъэныкъуэкIи фIыуэ зыкъыщигъэлъэгъуэн зэрыхуейр, псом хуэмыдэу щIалэгъуалэ зэщIэхъееныгъэм къэралым гулъытэ хэха зэрыщигъуэтыр къэгъэнэIуапхъэу зэрыщытыр. Апхуэдэ къыхуеджэныгъэм дэтхэнэми жэуаплы-ныгъэшхуэ фи пщэ къыделъхьэ, — пищащ и псалъэм КIуэкIуэ Юрий. — Иужьрей зэманым ди къэралым зэран къыхуэхъуну гупсысэ пхэнжхэр зиIэхэр куэду къыкъуэкIащ. Абы къыхэ-кIыу иджыпсту къэдгъэлъэгъуэфын хуейщ: Урысейр зыми зэрыпэщIэмыуэр, абы и гупсысэхэр зэрыкъабзэр, дэтхэнэми ар зэIухауэ дэлэжьэну зэрыхьэзырыр. Дызэрыщыгъуазэщи, фестивалым хыхьэу художественнэ, щIэныгъэ выставкэхэр, лекцэхэр, творческэ, спорт зэхыхьэхэр, нэгъуэщI куэди екIуэкIынущ. Сыхуейт Къэбэрдей-Балъкъэрым и лIыкIуэхэр екIуу абыхэм фыхэтыну, фи пщэрылъыр вгъэзэщIэн папщIэ фи къару фемыблэжыну.
КIуэкIуэ Юрий жиIащ дунейпсо зэхыхьэм и лэжьыгъэм волонтер мини 8 зэрыхэтынур, Къэбэрдей-Балъкъэрым щыщу абыхэм щIалэгъуалэ 20 зэрахэхуар. Абыхэм яхэтщ 2014 гъэм Сочэ къалэм щекIуэкIа ЩIымахуэ Олимп джэгухэм, «Конфедерацэхэм я кубок- 2017» футбол турнирым, ТекIуэныгъэ Иныр къэралым къызэрихьрэ илъэс 70 щрикъум екIуэкIа Iуэхугъуэшхуэхэм я волонтер къалэнхэм ехъулIэныгъэ яIэу пэлъэщахэр.
КIуэкIуэм къыхигъэщащ ЩIалэгъуалэмрэ студентхэмрэ я дунейпсо зэхы- хьэм зыкъыщигъэлъэгъуэну мы гъэм ягъакIуэ «Нал цIыкIу» сабий къэфакIуэ гупым фестивалым хэтынухэр къызэрыдихьэхынум шэч къызэрытримыхьэр.
«Нал цIыкIу» сабий къэфакIуэ гупым и балетмейстер, Къэбэрдей-Балъкъэр къэрал мэкъумэш университетым лъэпкъ къафэхэмкIэ и «Синдхэр» студием и унафэщI Борсэ Руслан республикэ унафэщI-хэм фIыщIэ яхуищIащ щIыналъэм къыбгъэдэкIыу фестивалым зыкъыщагъэлъэгъуэну Iэмал къызэрыратам папщIэ.
— Дэ фIыуэ къыдгуроIуэ дызыхэтыну Iуэхум и мыхьэнэр зэрыинымрэ абы жэуаплыныгъэшхуэ зэрыпылъымрэ. Апхуэдэ щIыкIэкIэ дэтхэнэри и Iуэхум бгъэдыхьэмэ, ди фIэщ мэхъу Къэбэрдей-Балъкъэрым и дахагъэр дуней псом зэредгъэлъагъуфынур, — жиIащ къэпсэлъам.
Борсэм къызэхуэсахэр щыгъуазэ ищIащ фестивалым и щэнхабзэ Iыхьэм ахэр зэрыхэтыну щIыкIэм. Псалъэм къыдэкIуэу, Къэбэрдей-Балъкъэр къэрал мэкъумэш университетым и «Синдхэр» ансамблым хэтхэмрэ пшынауэхэмрэ лъэпкъ къэфэкIэхэм, пшы-нэ еуэкIэм щыхуагъасэ дерсхэр фестивалым щатынущ, зэхыхьэр жэпуэгъуэм и 21-м щызэхуащIыжкIэ екIуэкIыну ягъэхьэзыр «Урысей» шоу нэхъыщхьэм зыкъыщагъэлъэгъуэнущ. Борсэ Руслан къызэрыхигъэщамкIэ, шоум зи лъэпкъ щэнхабзэр утыку къыщрахьэну Кавказ Ищхъэрэм и щIыналъэхэм ящыщу зи насып къихьар Къэбэрдей-Балъкъэрымрэ Шэшэнымрэщ.
Псоми ехъулIэныгъэ яIэ- ну КIуэкIуэ Юрий ехъуэхъуащ, я зэфIэкIым, я Хэкум хуаIэ лъагъуныгъэр къагъэлъэгъуэну зэращыгугъри дыщIигъужащ.
ЩIалэгъуалэмрэ студентхэмрэ я дунейпсо фестивалым Къэбэрдей-Балъкъэрым щыщу хэтыну цIыху 80 къыхахащ. Гупым зэрыхэхуам, я мурадхэм я гугъу ящIу зэIущIэм къыщыпсэлъащ КъБР-м и ЩIалэгъуалэ правительствэм хэт, «Мэшыкъуэ» щIалэгъуалэ форумым 2012, 2013 гъэхэм зи проектыр щыпхызыгъэкIа Жабеловэ Гюльнарэ, волонтёр Гъыдзэ Алинэ, КъБР-м и Парламентым и ЩIалэгъуалэ палатэм хэт Мамаев Таулан, Налшык къалэ округым и щIыпIэ администрацэм и ЩIалэгъуалэ советым хэт, КъБКъУ-м и медицинэ факультетым и студент Шарифи Роман, КъБР-м ЩэнхабзэмкIэ и министерствэм хъыбарегъащIэ IэнатIэхэм ядэлэжьэнымкIэ и къудамэм и унафэщI Романовская Аннэ, «Волонтеры-медики» урысейпсо жылагъуэ зэщIэхъееныгъэм и волонтер Къущхьэ Залинэ сымэ, нэгъуэщIхэри.
БАГЪЭТЫР Луизэ.
